རིག་ལྡན་གྱི་ནུ་བོ་སྐད་ཅིག་ཙམ་གྱི་རིང་ལ་བརྙན་གཏོང་ཁང་གི་སྒོ་ཁར་སླེབས།བརྙན་གཏོང་ཁང་དུ་མི་འགའ་ཡིས་ཅི་ཞིག་རྩོད་གླེང་བྱེད་པ་ལྟར་འུར་སྒྲོག་པའི་སྒྲ་ནི་གློག་བརྙན་གྱི་སྒྲ་ལས་ཀྱང་མཐོ།ཁོས་ལག་ཏུ་མོ་ཙེ་ལྔ་བོ་བཙིར་ནས་བརྙན་གཏོང་ཁང་གི་སྒོ་ཡོལ་ཡར་བཀྱགས་པ་ན།ཁོའི་ཕུ་བོ་རིག་ལྡན་སོགས་སྡེ་བའི་ནང་གི་གསར་བུ་འགའ་ཆང་གིས་བཟི་སྟེ་བསོད་ནམས་འབག་བཙོག་གི་ཐོང་གར་འཇུས་ནས་ཡར་འཐེན་མར་འཐེན་བྱེད་ཀྱིན་འདུག་ལ།མི་རྣམས་ཡར་ལངས་ཏེ་བར་བཤོལ་བ་དང་།ཁ་ཤས་ཀྱིས་རྡུང་རེས་བརྒྱག་ན་སྒོར་སོངས་ཞེས་བཤད་ཀྱིན་འདུགརིག་ལྡན་གྱི་ནུ་བོས་དེར་ཁ་ཡ་མི་བྱེད་པར་མི་རྣམས་ཀྱིས་གསེང་ནས་ཕར་འཛུལ་ཚུར་འཛུལ་བྱས་ཏེ་བརྙན་འཕྲིན་འཕྲུལ་ཆས་མིག་ལ་ཤར་ཙམ་བྱས་པའི་མོད་ལ།ཁོས་བལྟས་བལྟས་ལ་ཕུ་བོ་རིག་ལྡན་གྱིས་ལག་གི་དམ་བེ་དེ་བརྙན་འཕྲིན་འཕྲུལ་ཆས་སྟེང་དུ་ཤུགས་ཀྱིས་འཕངས་པས།རྣ་ལམ་དུ་ཁྲོག་སྒྲ་སྙིང་ལ་གཟན་པ་ཞིག་གྲགས་པ་དང་ཆབས་ཅིག་ཁང་པའི་ནང་ཧྲིལ་བོ་ནག་འཐོམ་མེར་གྱུར།